Die main mac van McGregor
Die kuier, laasnaweek in McGregor, was 'n reusesukses.
Die hemele het oopgemaak en dit vir Jan Klaas moontlik gemaak om na brêg-mode toe oor te skakel met sy grênd nuwe teleskoop. My hartlike dank aan al die dierbare familie en vrinne wat geduldig daar rondgestaan het en die nodige "oe" en "aa" geluidjies op die regte tye gemaak het.
Arme Monica en haar mooi dogter moes dit ook deurmaak. Dogter het haar wraak gekry deur vir Jan Klaas presies al die sterrevrae te vra wat hy nie kon antwoord nie. Maar, gesoute dosent wat hy is, is sy daar weg met die indruk dat sy wel die antwoorde gekry het.
Dis 'n fraai plekkie, een van die interessantes onder die boetiekdorpies soos Hogsback, Nieu Bethesda, Prince Albert en Knysna. 'n Stap deur die dorpie is soos om deur 'n ensiklopedie te blaai – elke huisie het iets unieks en kykbaars in plante, boustyl of inwoners. 'n Kenmerk van so 'n ou dorpie is ook dat dit seker elke soort blomboom bevat wat nog uitgedink is, so jou spesifieke bron van hooikoors sal sekerlik een of ander tyd daar feature.
Lekker gekuier ook. Kon nie ophou nie!
Wenk: verbied familie om van die omgewing se heerlike droëperskes te beknibbel voordat jy die lang pad huis toe aanpak.
My nuwe liefde
Sowat veertig jaar nadat die eerste verlangens begin roer het, het ek uiteindelik die stoute crocs aangetrek en vir my 'n stewige teleskoop gekoop. Waar ek voorheen net die onderste sterretjies se boudjies kon kielie, kan ek nou met mening inklim en die groot boelies daar agter se tande gaan bevoel.
'n Toonbeeld van tevredenheid.
Soos blykbaar tradisioneel met sulke dinge, het ons nou al die afgelope week bewolkte nagte. Sluwe beplanner wat ek is, wil ek onder die wolke en die Baai se rookmis uitsluip en ons hierdie naweek by die pragtige dorpie, McGregor, gaan inboek. Daar kan ek en Rosie-met-dorings sommer ook arme Monica se verjaarsdagpret gaan bederf met 'n mini-MOB, net ingeval die weerman my sien kom en die Kaap met mis besprinkel.
Met die volmaan is dit ook nou nie juis die ideale tyd vir sterrekyk nie, maar beggars can't be choosers. Die voordeel van McGregor is die baie ander dinge wat jy kan gaan bekyk, nes in Nieu-Bethesda.